Liselott Blixt (DF), 2011-02-01:
Kristendemokraterne skriver i forslaget, at de vil sikre maksimalt 30 minutters transporttid til nærmeste sygehus.
I Dansk Folkeparti er netop den korte transporttid noget af det, vi har bestræbt os på at få med i forhandlingerne med regeringen, og det er også af den grund, at vi har besluttet at give penge til en døgnhelikopter i det jyske.
Vi har de sidste par år stået med en sygehusplanlægning, som har skabt en del debat, netop fordi man har måttet lukke specialer på nogle sygehuse.
Grunden er den, at vi allerede i 2005 kunne se, at vi i fremtiden ville stå med store problemer i sundhedssektoren såsom mangel på læger, samt at vi ikke ville være dygtige nok i specialerne, da de ville være spredt ud over alt for mange sygehuse.
Vi var dengang alle enige om, at specialerne skulle samles for at få de dygtigste læger samt den bedste behandling for borgeren.
Hvis Kristendemokraterne med det her forslag mener, at man i egen bil skulle kunne nå et sygehus med en fuldt udbygget akutmodtagelse inden for 30 minutter, må vi nok konkludere, at det ville koste menneskeliv samt kvalitativ behandling.
I dag ser vi et sundhedssystem, som er ganske anderledes end det, vi kendte til for bare få år siden.
I dag har vi rullende behandlingsstuer.
Vi har fra april helikoptere, der dækker hele Danmark, så man ved, at patienter med helt alvorlige akutte sygdomme kan få en transport, der varer under 30 minutter.
I sommer gjorde jeg mig den umage at tage rundt i landet.
Det tog halvanden time fra opkaldet, til manden var færdigbehandlet.
Jeg var i hvert fald imponeret, og det gjorde, at vi netop i den sidste aftale med regeringen holdt på, at når nu vi skulle prøve en helikopter i det jyske, skulle det være en døgnhelikopter.
Vi er ganske klar over, at visse regioner har planlagt det bedre end andre i forhold til deres borgere, og i øjeblikket føler man nærmest, at der foregår en krig, specielt i det midtjyske.
Vi kan i Dansk Folkeparti kun håbe på, at det kan sikre os en snarlig nedlæggelse af regionerne, så vi ikke længere ser den navlebeskuende politik, som vi ser her.
Vi ser en socialdemokratisk regionsformand, Bent Hansen, som med djævelens vold og magt kun går efter det, som gavner ham.
Det viser sig netop ved den plan, som man har trukket ned over hovedet på borgerne i det midtjyske.
Desværre havde vi ikke mandater nok, men vi fik i stedet for de 600 mio. kr., som der er blevet spurgt til tidligere, så vi bagefter kunne gå hen og sige: Hvor er det, vi ser nogle huller?
I Dansk Folkeparti aftalte vi også en 14-punkts-plan på netop det her område.
Jeg hørte i morges, at Socialdemokraterne, Socialistisk Folkeparti, De Radikale og en enkelt løsgænger i Region Midtjylland nu havde besluttet og var blevet enige om et budget.
Jeg glæder mig til at se, hvad det er, man er blevet enige om, men jeg ved i hvert fald, at V, K og O ikke er med i den beslutning.
Men i Dansk Folkeparti har vi med de 600 mio. kr. garanteret, at de vil komme til at gavne netop de steder, hvor der vil være langt til nærmeste akutsygehus med alle specialer.
Region Sjælland er en af de regioner, der har præcis de samme problemer, som vi ser i Region Midtjylland.
Her vil vi også sørge for, at de får midler, for at sikre udkantsområderne, selv om der ikke har været den samme polemik i det område.
Som sagt var jeg i sommer ude at besøge Region Sjælland, Region Hovedstaden og Region Nordjylland, og jeg må sige, at deres planlægning gjorde mig tryg.
Hvis vi skulle følge en plan som den, der er foreslået her, med 30 minutters køretid til et fuldt udbygget akutsygehus, så ville der ikke som nu kun være 110 ledige lægestillinger i Region Sjælland.
Så ville der være endnu flere, for så skulle vi have et fuldt udbygget akutsygehus i Nakskov, hvorfra det tager en time at komme til Nykøbing Falster.
For der skal være medicin, kirurgi, ortopædkirurgi, pædiatri, gynækologi, klinisk biokemi, anæstesi og radiologi.
Det ville betyde et fuldt udbygget sygehus i Nakskov, netop fordi der er så lang køretid.
Derfor kan vi ikke gå med til det her forslag.